1Anakku Titus! Aku, Paulus manampa surat toh kilau rewar Hatalla tuntang rasul Yesus Kristus. Aku iintih tuntang inyoho uka mandohop kare oloh je iintih Hatalla mangat kapercayan ewen indehen. Aku musti kea manyang ewen uka mangasene auh ajar je bujur je iajar awi agaman itah. 2Auh ajar te hagalang kaharap je itah akan manarima pambelom je bujur tuntang katatahie. Hatalla jari manjanji pambelom te helo bara tamparan jaman -- tuntang Hatalla dia tau mananjaro. 3Hong katika je buah, Hatalla mamparahan janjin Aie te huang peteh Ayue. Peteh te jari impelai Awie dengangku tuntang aku mambarita jete tagal parentah Hatalla Panyalamat itah. 4Titus, ikau toh toto-toto anakku, basa ikau tuntang aku jari sama percaya dengan Kristus. Aku harap keleh Hatalla Bapa tuntang Kristus Yesus Raja Panyalamat ain itah, manenga berkat tuntang kasanang akam. 5Aku malihi ikau hong Kreta mangat ikau tau maurus kare hal je magon perlu iator. Tinai, mangat ikau mangkat kare pamimpin ungkup hong genep lewu. Tuntang keleh mingat kare nasehat toh: 6Bahalap amon ije biti pamimpin ungkup te jaton bara kasalan; ie baya aton ije sawae; kare anake uras jari percaya dengan Kristus tuntang kare anak te dia nakal kilau anak je dia tau iator. 7Oloh je mahaga ungkup iete oloh je maurus gawin Hatalla, ie jaton bara kasalan. Ie dia tau gantong ateie atawa palait, atawa pambusau, atawa rajin hakalahi, atawa harajur manirok duit. 8Ie musti hanjak manarima oloh intu humae, rajin dengan kare taloh bahalap, tau manahan arepe, bujur ateie, barasih tuntang bahadat. 9Ie musti dehe-dehen mimbing ajar je jari impelai akae, sama kilau je jari iajar kea akae. Awi kalote ie olih manenga nasehat akan oloh hagalang auh ajar je bujur, tuntang mansanan kasalan kare oloh je malawan ie. 10Basa are oloh je rajin malawan, je mambatang kare oloh je solake agama Yehudi, ewen manipu oloh beken hapan tanjaron ewen. 11Kare oloh je kilau te musti inutup nyamae; basa ewen manderoh are keluarga hapan kare auh ajar je mia-mias. Ewen malalus jete baya awi handak manggau ontong je dia pantas! 12Puji ije biti nabi ain ewen kabuat, je solake bara Kreta kea, hamauh, "Kare oloh Kreta harajur mananjaro, tuntang sama kilau meto basiak je babungo tuntang kadian." 13Punae, taloh je koan nabi te bujur. Jete sababe ikau musti maningak ewen hapan katukas auhm uka ewen tetep bahimbing dengan auh ajar je bujur 14tuntang dia tinai bahimbing dengan kare sarita tampan oloh Yehudi atawa kare atoran je inampa awi kare oloh je manolak auh ajar je bujur te. 15Kare taloh handiai te uras barasih akan oloh je barasih. Tapi akan kare oloh je tiroke papa tuntang dia percaya, jaton aton taloh je barasih, awi tirok-pikir tuntang atei-huang ewen jari papa! 16Ewen mansanan ewen te mangasene Hatalla, padahal gawin ewen hakalawan dengan Auhe. Ewen te bakajile-jilek, tuntang ewen dia maku manumon: ewen te oloh je dia olihe malalus taloh je bahalap.
bjn_Latn